Unai Emery jinħatar coach ta' Villarreal L-ex manager ta' Arsenal Unai Emery inħatar coach ta' Villarreal b'kuntratt ta' tliet snin. L-Ispanjol ilu mingħajr club minn Novembru li għadda wara li tkeċċa minn manager tal-Gunners. Villarreal kienu taħt it-tmexxija ta' Javier Calleja li ħalla l-club il-ġimgħa l-oħra wara li mexxiehom sal-ħames post fil-kampjonat La Liga, pożizzjoni li tfisser kwalifikazzjoni għall-Europa League tal-istaġun li ġej. Bejn l-2008 u l-2012, Emery kien fir-responsabbiltá ta' Valencia fejn kiseb riżultati pożittivi, hekk kif mexxiehom għal tliet darbiet biex jiksbu t-tielet post fil-Liga Spanjola. Dan minbarra esperjenzi ma' Sevilla, Paris Saint-Germain u Spartak Moscow. Ma' PSG huwa rebaħ il-Ligue 1 u t-Tazza Franċiża qabel imbagħad fl-2018 ħa post Arsene Wenger bħala coach ta' Arsenal. Hawnhekk huwa mexxa lill-Gunners sal-finali tal-UEFA Europa League fl-2019, iżda tneħħa minn din il-pożizzjoni wara sena u nofs fit-tmun tal-club minn Londra. Fil-karriera tiegħu jispikka s-suċċess ma' Sevilla bir-rebħ tal-Europa League għal tliet staġuni konsekuttivi bejn l-2014 u l-2016. Huwa beda l-karriera tiegħu fil-coaching ma' Lorca fit-Tielet Diviżjoni Spanjola, li mexxiehom għall-promozzjoni qabel imbagħad ħa t-tmexxija ta' Almeria fil-Primera Division. Stqarrija minn Vilarreal qalet: "Villarreal laħqu ftehim ma' Unai Emery biex il-coach Bask imexxi lill-Yellows għat-tliet staġuni li ġejjin. "Unai Emery huwa coach ta' reputazzjoni, b'esperjenza sinjifikanti fil-football internazzjonali."